Les mares i pares de la Junta de l’AMPA reunits en sessió ordinària per parlar de la petició de consulta per part de la direcció de l’institut sobre la jornada compactada vam debatre i vam arribar a les següents conclusions:

Fa temps que des de la direcció de l’INS ens comenten que es vol saber l’opinió de les famílies en la possibilitat de fer jornada continuada, per aquest motiu us emplacem a totes les famílies a participar en la consulta que organitzarem el dia **6 de novembre de 19:00 a 21:00** h a la biblioteca de l’INS.

Per si pot ajudar la nostra opinió hem intentat fer un recull d’arguments a favor i en contra.

**A favor**: Es redueix l’índex d’absentisme a les tardes (però al nostre centre no ens costa que sigui elevat).

Disminueixen els conflictes (tampoc ens consta, segons es diu en els consells escolars, que n’hi hagi de greus).

Els alumnes tenen més temps a les tardes per organitzar les activitats extraescolars i d’estudi. En aquest punt cal recordar que el centre que vol que se li aprovi aquest horari ha de presentar un pla d’activitats extraescolars, organitzat pel centre si cal juntament amb l’AMPA.

Es redueixen les despeses energètiques. Res a dir, si aquesta és la finalitat preferent.

**En contra**: Començar cada dia a les 8, implica una matinada de 2/4 de 7, les 7 (o abans pels de fora) i, en conseqüència l'obligació d'anar a dormir d’hora. No cal dir que cap adolescent, per molta voluntat que hi posi, se'n va a dormir d’hora. Les noves tecnologies ho solen impedir. Una part important de l'alumnat arriba a l'institut dormida o ja no arriba a l’hora.

Els hàbits alimentaris es veuen afectats: no mengen prou o no mengen convenientment. La divisió horària a què obliga la Jornada Intensiva comporta trams: de dues o tres hores de classe, vint minuts o mitja hora de pati, dues hores de classe, deu minuts o un quart d'hora de descans, una o dues hores de classe. Si l'alumnat no menja abans de sortir de casa, difícilment podrà entendre i aguantar les explicacions de tres matèries seguides. Si, a més, no reforça el seu cos amb un bon esmorzar a l'hora del pati, no aprofitarà la quarta i cinquena hora. Si no pren un refrigeri abans de l'última hora, tindrà dificultats per arribar a l'hora de dinar. Moltes famílies que viuen i treballen al municipi o a l’entorn poden compartir el dinar amb els fills abans de les 3 de la tarda, més tard ja només poden, normalment, els del tercer sector.

El greuge més important que l'alumnat i les famílies de l'Escola Pública pateixen amb la Jornada Intensiva apunta a les activitats de la tarda. Només aquell grup d’alumnes que té mitjans econòmics o està becat pot completar una tarda d’activitats. Recordem que en el nostre entorn veure molts alumnes desvagats al carrer a les tardes és un fet habitual.

La Junta de l’AMPA